.td_uid_2_6193acb99992f_rand.td-a-rec-img{text-align:left}.td_uid_2_6193acb99992f_rand.td-a-rec-img img{margin:0 auto 0 0} Il-Fondazzjoni Richmond stqarret li l-abbozz ta' liġi dwar il-liġi tal-kannabis għandu jindirizza diversi punti li ma ssemmewx fir-riforma bl-għan li t-tfal u ż-żgħażagħ ikunu protetti. Hi saħqet ukoll li hija kontra li wieħed jitħalla jkabbar l-pjanti tal-kannabis id-dar. Hi qalet li tifhem li diġà hemm ħafna persuni li jagħmlu użu mill-kannabis u qablet mad-dekriminalizzazzjoni tal-pussess tal-kannabis għall-użu personali minħabba l-impatt negattiv li jeżisti fuq persuni li jintbagħtu l-ħabs għal din l-offiża. "It-tħassib tagħna huwa fuq it-trobbija tat-tfal u taż-żgħażagħ. Jekk l-użu tal-kannabis isir parti mit-trobbija, jaf ikun aktar persuni li jagħmlu użu minn ċerti sustanzi minn età żgħira. Hemm provi li l-użu tal-kannabis fuq l-adoloxxenti jħalli impatt negattiv fuq l-iżvilupp tagħhom apparti r-riperkussjonijiet li jeżistu," wisset il-Fondazzjoni. "Jeħtieġ li ssir aktar riċerka fuq dan l-abbozz u din l-informazzjoni għandha tkun disponibbli għall-pubbliku." Il-Fondazzjoni irrakkomandat li: Ikun assessjat l-impatt soċjali li se jħallu dawn il-miżuri l-ġodda ħalli jkun deċiż jekk humiex se jħallu impatt pożittiv; Jitnieda studju fuq l-użu tad-drogi u x'impatt iħalli fuq s-soċjetà Maltija. Hi rrakkomandat ukoll li tkun implimentata struttura konkreta li tindirizza l-infurzar tal-liġijiet relatati ma' dawn il-miżuri u li jkun hemm aktar għarfien biex il-pubbliku jkun jaf bir-riskji li jeżistu meta wieħed jagħmel użu mill-kannabis u jkun jaf ukoll bl-għajnuna li teżisti jekk ibati minn xi vizzji. "Jekk il-pussess tal-kannabis jkun legalizzat, għandha tiġi introdotta sistema ta' ħwienet liċenzjati li jbiegħu l-kannabis. Huma għandhom ikunu responsabbli li l-kannabis li jbiegħu tkun komposta minn ingredjenti li huma tajbin għall-konsum". Il-Fondazzjoni saħqet li l-legalizzazzjoni tal-kannabis għandha tkun ibbażata fuq evidenza konkreta li ma teżistix f'Malta. "Il-legalizzazzjoni se tħalli effetti fit-tul fis-soċjetà u hemm bżonn li l-perspettivi ta' kulħadd ikunu kkunsidrati biex jinftiehem aħjar ir-riskji li jeżistu". Dan l-abbozz kien ikkritikat ukoll mill-Assoċjazzjoni tal-Imgħallmin Maltin (MEA) li qalet li dan l-abbozz huwa "mimli inkonsistenzi u motivi moħbija". Aqra aktar: L-abbozz ta' liġi tal-kannabis mimli inkonsistenzi – MEA Tista' tara l-istqarrija kollha tal-Fondazzjoni hawn isfel : Download .td_uid_3_6193acb999e35_rand.td-a-rec-img{text-align:left}.td_uid_3_6193acb999e35_rand.td-a-rec-img img{margin:0 auto 0 0}